
Text rozhodnutia
Súd: Krajský súd Bratislava Spisová značka: 1S/138/2015 Identifikačné číslo súdneho spisu: 1113229740 Dátum vydania rozhodnutia: 22. 09. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1113229740.1 Uznesenie Krajský súd v Bratislave v právnej veci žalobcu: O.. C. O., Z. XX/XX, N. N., právne zastúpená: JUDr. Peter Peružek, Radlinského 1, Hlohovec, proti žalovanému: Okresný úrad Banská Bystrica, Nám. Ľ. Štúra 1, Banská Bystrica v konaní o preskúmanie zákonnosti rozhodnutia žalovaného č. SVS-OP1-2013/005003/ TDL zo dňa 20.3.2013, takto r o z h o d o l : Krajský súd v Bratislave žalobu o d m i e t a. Žiaden z účastníkov konania n e m á právo na náhradu trov konania. o d ô v o d n e n i e : 1. Žalobou doručenou Okresnému súdu Bratislava I a postúpenou Krajskému súdu v Bratislave dňa 5.6.2015 sa žalobkyňa domáhala preskúmania zákonnosti rozhodnutia žalovaného č. SVS- OP1-2013/005003/TDL zo dňa 20.3.2013, ktorým žalovaný odvolanie žalobkyne zamietol a potvrdil rozhodnutie prvostupňového správneho orgánu č. ObU-ZH-OVVS-2012/04189 1066/2012/BAJ zo dňa 6.11.2012, ktorým bolo zastavené konanie podľa § 76 ods. 1 písm. c) zákona o priestupkoch z dôvodu, že spáchanie skutku, o ktorom sa koná, nebolo obvinenej z priestupku preukázané. 2. Podľa § 181 ods. 1 Správneho súdneho poriadku (ďalej len SSP), fyzická osoba alebo právnická osoba musí správnu žalobu podať v lehote dvoch mesiacov od oznámenia rozhodnutia orgánu verejnej správy alebo opatrenia orgánu verejnej správy, proti ktorému smeruje, ak tento zákon alebo osobitný predpis neustanovuje inak. 3. Podľa § 98 ods. 1 písm. d) SSP, správny súd uznesením odmietne žalobu, ak bola podaná oneskorene. 4. Lehota na podanie žaloby pre fyzickú alebo právnickú osobu je dvojmesačná, pričom táto začína plynúť odo dňa oznámenia rozhodnutia fyzickej alebo právnickej osobe. Lehota na podanie žaloby má prekluzívny charakter a jej zmeškanie nemožno odpustiť. 5. Krajský súd v Bratislave z administratívneho spisu zistil, že rozhodnutie č. SVS-OP1-2013/005003/ TDL zo dňa 20.3.2013 bolo žalobkyni doručené dňa 3.4.2013, rozhodnutie prevzala osobne. 6. Žalobkyňa teda mala možnosť podať žalobu v čase od 4.4.2013, teda odo dňa oznámenia rozhodnutia do 4.6.2013, kedy uplynula v zmysle § 181 ods. 1 SSP lehota na podanie žaloby. 7. Žaloba na preskúmanie rozhodnutia žalovaného správneho orgánu bola podaná dňa 5.9.2013, teda 3 mesiace po uplynutí zákonnej lehoty. Možno konštatovať, že žaloba nebola podaná v zákonom stanovenej lehote, preto ju súd odmietol s poukazom na ust. § 98 ods. 1 písm. d) SSP. 8. Podľa § 170 písm. a) SSP, žiaden z účastníkov konania nemá právo na náhradu trov konania, ak žaloba bola odmietnutá. 9. O náhrade trov konania súd rozhodol podľa § 170 písm. a) SSP tak, že žiaden z účastníkov konania nemá právo na náhradu trov konania, nakoľko žaloba bola odmietnutá. 10. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Bratislave (§ 443 ods. 1 S.s.p.). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 S.s.p.) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 S.s.p. zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci. Proti výroku o zamietnutí návrhu na priznanie odkladného účinku žaloby nemožno v zmysle § 439 ods. 2 písm. e) S.s.p. podať kasačnú sťažnosť.

